Vir amper 20 jaar al is Dewald Wasserfall se wêreld so te sê oorheers deur musiek, en oor die afgelope dekade het hy in ’n suksesvolle en hoogs gerespekteerde sanger en liedjieskrywer ontpop.
Liedjies skryf is in sy bloed. Op die jong ouderdom van 12 het Dewald alreeds sy eerste liedjie geskryf. Ná matriek het hy sy talent na die destydse Pretoria Technikon geneem en sy algemene bekwaamheid verder geslyp deur ’n diploma in vermaaklikheidstegnologie te verwerf.
“Ek is deesdae baie gefokus op my eie materiaal,” vertel hy. “Soveel so dat ek gesnoei het aan die tyd wat ek deurbring om saam met vriende en medekunstenaars te skryf, en in die laaste tyd eerder daardie energie in my eie werk probeer inploeg.” Om ’n bietjie selfsugtig te wees blyk om hom in die proses meer vrygewig te maak – sy waarderende aanhangers vind immers baat daarby.